《答刘中叟》
宋代·范祖禹

十年卧伊洛，半世老铅椠。
君恩还故栖，蠹简幸窥觇。
滥陪英雄游，自觉山野僭。
有美刘夫子，相逢乐无厌。
腾骞入霜台，便若阻城堑。
朝言渴蹇谔，民瘼待针砭。
清诗叩哀玉，孤秀出群艳。
伐木激颓风，佩兰起幽念。
顾我久羁寓，来如水凫泛。
晨兴想三川，夕梦越双剑。
终当出都门，瘦马摇破韂。
事业付公等，斯言免为玷。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。